[{"text_idx": "#000002", "text": "Wyt ti wedi cael eich llyfr am ddim eto, heb dalu\u2019r un geiniog? Wel, mae project Caru Darllen Ysgolion, sy'n cael ei rhedeg gan Gyngor Llyfrau Cymru a Llywodraeth Cymru, wedi cyrraedd carreg filltir. Maen nhw wedi dosbarthu dros hanner miliwn o lyfrau am ddim i blant ar hyd a lled y wlad. Da!\nAc yn goron ar y cyfan, mae\u2019r project yn cael se\u0302l bendith neb llai na seren pe\u0302l-droed rhyngwladol Cymru, Jess Fishlock MBE. Nid yn unig yn ddewines ar y cae, mae Jess hefyd yn eiriolwr enfawr dros gynrychiolaeth amrywiol mewn llenyddiaeth.\nWrth siarad am ei phrofiadau ei hun, gall llyfrau wneud byd o wahaniaeth, yn o\u0302l Jess.\n\u201cMae gwelededd gwahanol gymunedau a hunaniaethau o fewn llyfrau mor bwysig. Cefais drafferth yn yr ysgol gyda bwlio a dod i delerau a\u0302 fy rhywioldeb. Rwy'n meddwl pe bai llyfrau wedi bod ar gael i mi bryd hynny, i'm helpu i ddeall yr hyn yr oeddwn yn ei feddwl a'i deimlo, yna efallai na fyddwn wedi mynd trwy'r hyn yr es i drwyddo,\u201d meddai."}, {"text_idx": "#000003", "text": "Mae cynrychiolaeth yn hollbwysig, meddai eto, er mwyn adlewyrchu\u2019r byd sydd ohoni."}, {"text_idx": "#000004", "text": "\u201cMae gan ysgolion gyfrifoldeb i addysgu dysgwyr am y byd o\u2019u cwmpas, a\u2019u harfogi a\u0302 gwybodaeth am bobl o bob cefndir, mae hyn yn cynnwys cynrychioli pobl o\u2019r gymuned LHDTQ+ mewn llenyddiaeth neu hyd yn oed werslyfrau ysgol,\u201d meddai Jess.\nPwysleisiodd Jess hefyd pa mor bwysig y gall llyfrau fod, yn enwedig mewn cyfnod heriol.\n\u201cPan mae pethau\u2019n anodd, efallai eich bod chi\u2019n meddwl mai llyfr yw\u2019r peth olaf sydd ei angen arnoch chi, ond fe allai fod y peth gorau i fuddsoddi ynddo ar hyn o bryd, gan fod ganddo\u2019r gallu i fynd a\u0302 chi i fyd arall."}, {"text_idx": "#000005", "text": "\u201cYn ystod cyfnod ariannol anodd, mae gan bobl fynediad i lyfrgelloedd lleol o hyd, maen nhw\u2019n ffordd wych o gael gafael ar lyfrau am ddim.\u201d"}, {"text_idx": "#000006", "text": "Nid yw'r project hwn yn ymwneud a\u0302 dosbarthu llyfrau yn unig. Mae'n ymwneud a\u0302 chreu chwyldro darllen yng Nghymru.\nA dyw\u2019r stori ddim yn dod i ben yn fuan. Yn 2023, bydd pob ysgol wladol yng Nghymru yn derbyn bocs o 50 o lyfrau i danio dychymyg a dile\u0301it darllen hyd yn oed yn fwy. Mae ymgyrch Caru Darllen Ysgolion yn ymwneud a\u0302 thanio brwdfrydedd dros ddarllen, gan ddangos i bobl ifanc, fel chi, y llawenydd pur o gael ymgolli mewn llyfr da. Cadwch lygad allan am y llyfrau yn eich ysgol chi!\nAc i feddwl, fe ddechreuodd hyn oll gyda syniad, ambell docyn llyfr, a\u2019r gred y dylai pob plentyn yng Nghymru fod yn berchen ar lyfr.\nI ddarganfod mwy am Gyngor Llyfrau Cymru neu i ddarllen y blogiau \u2018Caru darllen\u2019, ewch i wefan Cyngor Llyfrau Cymru yma."}]